Ħmistax il-jum wara li Lisa Marie Zahra, tfajla ta’ 15-il sena min-Naxxar instabet mejta taħt l-irdumijiet ta’ Ħad-Dingli, il-ħabib tagħha Erin Tanti, ta’ 23 sena li joqgħod il-Belt, li nstab midrub fl-istess post fejn instabet Lisa Maria, kien akkużat bil-qtil tat-tfajla. Bil-qiegħda fuq wara tal-karozza tal-Pulizija, Tanti twassal il-Qorti għal ħabta ta’ 12.20 p.m. Skortat minn żewġ Pulizija, Tanti ddaħħal fl-awla numru 10 fejn minn xi ħin qabel, jistennew fl-istess awla l-ġenituri tiegħu, kif ukoll missier Lisa Marie u diversi membri tal-familja Zahra. Mingħajr ebda emozzjoni, Tanti deher quddiem il-Maġistrat Doreen Clarke, fejn l-Ispetturi Keith Arnaud, Sylvana Briffa u Josric Mifsud minbarra l-akkuża ta’ qtil, akkużawh ukoll li fil-lejl ta bejn it-18 u d-19 ta Marzu ġiegħel lil Lisa Marie toqtol ruħha b’idejha jew għenha twettaq suwiċidju. Kien akkużat ukoll li kkorompiha meta hu kien fdat biex jieħu ħsiebha, jedukaha u jgħallimha. Huwa kien akkużat ukoll li pparteċipa f’attivitajiet sesswali mat-tfajla li kienet minuri li kienet vulnerabbli u dan billi abbuża bil-pożizzjoni ta’ fiduċja li kellhom fih l-awtoritajiet. Mitlub biex jispjega l-validità tal-arrest, l-Ispettur Arnaud qal li Tanti ġie arrestat għall-ewwel darba fil-21 ta Marzu meta kien qed jinżamm għal kura Mater Dei. Iżda wara li ġie rrilaxxat mill-isptar huwa intbagħat fil-Forensic Unit ta’ Monte Carmeli bil-Pulizija toħroġ mandat ta’ arrest fis-27 ta Marzu. Huwa ġie rrilaxxat minn Monte Carmeli fl-1 ta April wara li l-psikjatra tiegħu ċċertfikah li m’għandux bżonn joqgħod f’dan l-isptar. Waqt li Erin Tanti qal li huwa għalliem u wieġeb li mhux ħati tal-akkużi, l-Avukat Michael Schriha ma talabx għall-ħelsien mill-arrest, iżda talab lill-Qorti biex il-klijent tiegħu jerġa’ jintbagħat f’Monte Carmeli. Madankollu l-Qorti ċaħdet din it-talba u qalet li hija fid-deskrizzjoni tad-Direttur tal-Ħabs li jippermetti l-imputat ikompli jiġi segwit mill-professjonisti tiegħu. Aktar qabel Wara li lbieraħ il-Pulizija tkellmet ma’ Erin Tanti dwar is-sehem li seta’ kellu fil-mewt traġika ta’ Lisa Maria Zahra li nstabet mejta fl-irdum ta’ Ħad-Dingli fid-19 ta’ Marzu, tvm.com.mt jinsab informat li huwa se jkun qiegħed jitressaq il-Qorti dalgħodu quddiem il-Maġistrat Doreen Clarke. tvm.com.mt huwa informat minn sorsi qrib l-investigazzjoni, li fl-aħħar sigħat, il-pulizija kompliet tinterroga lil Erin Tanti. Erin Tanti wkoll kien instab midrub taħt l-irdum ta’ Ħad-Dingli fejn instabet Lisa Maria. Il-pulizija stabilixxiet li ż-żewġ żgħażagħ li aktar qabel kienu rrapportati nieqsa, kienu fil-kumpanija ta’ xulxin. Ġranet wara l-inċident tvm.com.mt kien irrapporta li l-pulizija riedet tinvestiga lis-Sur Tanti li kien għalliem ta’ Lisa Maria, fuq il-possibbiltà li seta’ għen jew iffaċilità l-mewt. Fil-kodiċi kriminali dan huwa meqjus reat li jġib miegħu piena ta’ mhux iżjed minn 12-il sena ħabs jekk jinstab ħati li ġieghel jew għen lil ħaddieħor li joqtol ruħu b’idejh. Fl-aħħar ġimgħat sar magħruf li l-Kunsill tal-Professjoni tal-Għalliema ma kellux warrant temporanju u qatt ma applika għaliha.